open-index/open-wikipedia-markdown huggingface dataset:
Karl August Finelius

**Karl August Finelius** (9. kesäkuuta 1814 Vaasa – 10. joulukuuta 1894 Kokkola) oli suomalainen kirkkoherra, rehtori ja oppikirjojen tekijä.

Fineliuksen vanhemmat olivat värjärimestari Karl Ulrik Finelius (k. 1846) ja Anna Elisabet Lundqvist tämän toisessa avioliitossa. Hän kävi Tampereen pedagogiota ja Vaasan triviaalikoulua ja pääsi ylioppilaaksi 1834. Finelius valmistui Helsingin yliopistosta filosofian kandidaatiksi 1839 ja maisteriksi 1840. Hänestä tuli riemumaisteri 1890. Finelius vihittiin papiksi Turun hiippakunnassa 1840.

Finelius oli Turun triviaalikoulun vt. apologistana 1840, apulaispappina Jomalassa 1840–1843, Skarpansin vt. saarnaajana 1843 ja Raahen ala-alkeiskoulun rehtorina 1843–1850. Hän oli Kokkolan kappalaisena 1850–1888 ja Kokkolan kirkkoherrana 1888–1894 (astui virkaan 1890). Finelius sai varapastorin arvon 1851 ja rovastin arvon 1889.

Finelius kirjoitti maantiedon, Suomen historian ja suomen kielen alkeisoppikirjoja.

Finelius oli naimisissa 1843–1866 Katarina Fredrika Chydeniuksen (k. 1866) kanssa ja vuodesta 1871 Charlotta Westerstråhlen kanssa. Hänen poikansa ensimmäisestä avioliitosta oli Viipurissa painoasiamiehenä toiminut Karl Fredrik Finelius (1844–1907).

## Teoksia
* *Finsk språklära för lägre elementar-skolor : I Elementarlära, II: Formlära*. Wasa 1845
* *Försök till lärobok i geografien för begynnare*. Wasa 1848
* *Suomen maanopas : ynnä johdatuksen kanssa yhteiseen maa-tietoon, sunnuntai-kouluin tarpeeksi*. Vaasa 1848 (Teos pdf-tiedostona Dorian Kansalliskirjastossa)
* *Försök till lärobok i Finlands historia*. Helsingfors 1850
* *Finlands geografi, jemte en kort handledning i allmänna geografin : för söndags-skolornas behof*. Sandelin, Jakobstad 1855

## Lähteet
NK Inter Zaprešić

**Nogometni Klub Inter Zaprešić** on jalkapalloseura Zaprešićin kaupungista, Pohjois-Kroatiasta. Seura pelaa kaudella 2021-2022 Kroatian toiseksi korkeimmalla sarjatasolla Kakkosliiga:ssa. Joukkue on voittanut kertaalleen Kroatian cupin vuonna 1992.

## Kokoonpano
*Tilanne 28. heinäkuuta 2015*

## Lähteet
Obozerski

**Obozerski** () on kaupunkimainen taajama ja kaupunkikunta Arkangelin alueen Plesetskin piirissä Venäjällä. Se sijaitsee Obozero-järven rannalla 80 kilometriä Plesetskistä pohjoiseen. Taajamassa on 3&nbsp;600 ja kunnassa 4&nbsp;400 asukasta (vuonna 2012).

## Maantiede ja asutus
Obozerskin kunnan pinta-ala on 2&nbsp;078,43 neliökilometriä. Se rajoittuu etelässä Plesetskin piirin Jemtsan ja pohjoisessa Samodedin kuntiin, idässä Arkangelin alueen Holmogoryn ja lännessä Onegan piiriin. Pinta-alasta 97,8 % on metsää.

Kunnan alueella virtaa Jemtsan sivujoki Vaimuga. Seudulla on paljon soita. Hyötykaivannaisiin kuuluvat karbonaattimineraalit, hiekka, sora ja kivennäisvesi. Kunnassa sijaitsee osa Permilovon rauhoitusalueesta.

Keskustaajaman lisäksi kuntaan kuuluvat Malyje Ozerkin ja Štšukozerjen kylät, Bolšaja Kjaman, Letneozerskin, Malinovkan, Mošnojen, Pervomaiskin, Sosnovkan, Švakinon ja Velikoozerskin asutukset sekä Urometsin rautatieasema. Obozerskin jälkeen suurimpia keskuksia ovat 400 asukkaan Letneozerski sekä yli sadan asukkaan Malinovka, Pervomaiski ja Švakino.

**Taajaman asukasluvun kehitys**

## Historia
Paikkakunta on saanut alkunsa vuonna 1897 perustetusta Obozerskajan rautatieasemasta. Belomorskiin johtavan yhteysradan valmistuttua vuonna 1939 siitä tuli tärkeä risteysasema. Asemataajama sai kaupunkimaisen taajaman statuksen ja nimen Obozerski vuonna 1957.

## Liikenne, talous ja palvelut
Obozerskin kautta kulkee etelästä Arkangeliin johtava rautatie, josta haarautuu rata Belomorskiin. Radoilla on Bolšaja Kjaman, Švakinon, Obozerskajan ja Letneozerskajan asemat. Taajaman ohi kulkee Arkangelin ja Kargopolin välinen asfaltoitu maantie. Obozerskista on linja-autoyhteys Plesetskiin. Kunnan läpi kulkevat myös kaukoliikenteen linja-autot.

Seudun pääelinkeinot ovat puunhankinta- ja jalostus, elintarviketeollisuus, rautatieliikenne ja tienrakennustyöt. Maataloutta harjoitetaan yksityisillä palstaviljelmillä.

Keskustaajaman palveluihin kuuluvat kaksi lastentarhaa ja keskikoulua, kulttuuritalo, kirjasto, poliklinikka ja sairaala. Eräitä palveluja on myös Letneozerskissa ja muissa asutuksissa.

## Nähtävyydet
Kunnan ainoa kulttuuriperintökohde on vuonna 1855 pystytetty Malyje Ozerkin kirkko, joka on säilynyt vain osittain. Muita nähtävyyksiä ovat Venäjän neljänkymmenennen tuhannen sähköistetyn rautatiekilometrin muistomerkki, Tihvinän Jumalanäidin ikonin tsasouna ja rakenteilla oleva kirkko.

## Lähteet

## Aiheesta muualla
* Obozerskin kunnan sivusto  
* Obozerskin kunta Plesetskin piirin sivustolla
Samotti

**Samotti** tarkoittaa poltettua ja murskattua savea ja myös keramiikan sekoitetta.

Se on huokoista eikä kovin tiheää. Sitä on saatavissa jauheena tai murskeena. Sitä käytetään saviastioiden ja veistosten teossa.

Samottia käytetään saven täyteaineena, ja se on eri väristä kuin savi.

## Lähteet
Henri Bedimo

**Henri Bedimo Nsamé** (s. 4. kesäkuuta 1984 Douala) on kamerunilainen jalkapalloilija. Pelipaikaltaan hän on vasen laitapuolustaja. Bedimo edustaa Ranskan pääsarjassa Ligue 1:ssä pelaavaa Lyonia.

## Saavutukset
:Päivitetty kauden 2014–2015 jälkeen.

**Montpellier**
* Ligue 1: 2011–2012

## Lähteet
NK Istra 1961

**Nogometni Klub Istra 1961** on jalkapalloseura Pulan kaupungista Länsi-Kroatiasta. Seura on perustettu vuonna 1961. Sen kotistadion on Stadion Aldo Drosina. Istra pelaa kaudella 2023–2024 Kroatian korkeimmalla sarjatasolla 1. HNL:ssä. Maan toiseksi korkeimman sarjatason 2. HNL:n seura on voittanut kahdesti 2004 ja 2009.

## Lähteet
Som

**Som** (, 'Monni') oli Venäjän keisarikunnan laivaston Som-luokan sukellusvene, joka upposi 10. toukokuuta 1916 Ahvenanmerellä.

## Valmistus
Electric Boat Company tilasi aluksen telakaltaan. Alus laskettiin vesille 12. kesäkuuta 1901 ja valmistui vielä samana vuonna.

## Hankinta

Hollandin suunnittelema Electric Boat Companyn 1901 valmistama *Fulton* oli koekäyttöön tehty sukellusvene, jolla testattiin Yhdysvaltain laivastolle suunniteltavaa Adder-luokkaa. Venettä kävi 1901 testaamassa Venäjän keisarikunnan sukellusveneiden teknisen lautakunnan jäsen luutnantti Beklemišev, joka antoi aluksesta kielteisen raportin. Syksyllä Beklemiševin palatessa Venäjälle, Electric Boat Company teki tarjouksen valmistaa kuusi sukellusvenettä keisarikunnan laivastolle. Tarjouksesta kuitenkin kieltäydyttiin.

Venäjän-Japanin sodan alkaminen helmikuussa 1904 aiheutti, että laivastoministeriö tilasi Nevan telakalta kuusi sukellusvenettä. Veneiden piti perustua *Fultoniin*, jonka lisenssi oli hankittava. Japanin joukkojen uhatessa Port Arthuria ministeriö valtuutti Nevan telakan ostamaan *Fultonin*.

## Palvelus
Alus siirrettiin yöllä 28.-29. kesäkuuta 1904 brittiläiselle höyrylaiva *S/S Menanticille*, mutta akusto kuljetettiin erikseen. Merellä sukellusvene nimettiin uudelleen *Madamiksi*. Heinäkuun alussa kuljetus saapui Kronstadtiin, missä sukellusvene purettiin rahtialuksesta. Sukellusvene siirrettiin Pietariin Nevan telakalle, missä tehtiin muutostöitä.

Töiden valmistuttua alus siirrettiin Vladivostokiin Venäjän-Japanin sotaan. Torpedojen puutteen vuoksi se osallistui ainoastaan 28. huhtikuuta 1905 käytyyn taisteluun. Joulukuussa 1914 *Som* siirrettiin Krimille Mustanmeren laivastoon Sevastopoliin. Seuraavan vuoden heinäkuussa *Som* vietiin rautateitse Pietariin, josta se jatkoi uuteen kotisatamaansa Maarianhaminaan.

*Som* törmäsi aamulla 10. toukokuuta 1916 *[[S/S Ingermanland]]iin*. Aluksen miehistö, kaksi upseeria ja 16 miehistönjäsentä, hukkuivat. Hylyn uskotaan löytyneen Ruotsin rannikolta Ahvenanmereltä uppoamispaikaltaan. Tieto *Somiksi* oletetun aluksen löytymisestä julkaistiin heinäkuussa 2015.

## Lähteet
*
* 
*

### Viitteet

## Aiheesta muualla
*Militaryhonors.sid-hill.us Som
Fulton

**Fulton** voi tarkoittaa ainakin seuraavia:

## Maantieteessä
* Fulton, kaupunki Mississippissä, Yhdysvalloissa
* Fulton, kaupunki Missourissa, Yhdysvalloissa
* Fulton, paikkakunta Oswegon piirikunnassa New Yorkissa, Yhdysvalloissa
* Fulton, paikkakunta Schoharien piirikunnassa New Yorkissa, Yhdysvalloissa
* Fultonin piirikunta:
** Fultonin piirikunta, piirikunta Georgiassa, Yhdysvalloissa
** Fultonin piirikunta, piirikunta New Yorkin osavaltiossa, Yhdysvalloissa
** Fultonin piirikunta, piirikunta Ohiossa, Yhdysvalloissa

## Sukunimenä
* Hamish Fulton (s. 1946), brittiläinen ympäristötaiteilija ja valokuvaaja
* James Fulton (s. 1992), irlantilainen kartanlukija
* Robert Fulton (1765–1815), yhdysvaltalainen insinööri ja höyrylaivan keksijä
* Ruth Benedict (oik. Ruth Fulton; 1887–1948), yhdysvaltalainen antropologi

## Laivoja
* *[[Som|Fulton]]*, myöhemmin *Som* Yhdysvalloissa rakennettu sukellusvene, joka myytiin Venäjälle ja joka upposi Ahvenanmerellä 1916.
* *[[Fulton (Q110)]]*, Ranskan laivaston Joëssel-luokan sukellusvene
Jean Marie Dongou

**Jean Marie Dongou Tsafack** (s. 20. huhtikuuta 1995 Douala Kamerun) on kamerunilainen jalkapalloilija, joka edustaa Japanin J3 Leaguessa pelaavaa FC Osakaa. Hänen kasvattajaseura on espanjalainen FC Barcelona. Barcelonassa lähinnä reservijoukkueessa FC Barcelona B:ssä pelannut Tsafack siirtyi Veikkausliigassa pelaavaan FC Honkaan kaudeksi 2020. Hän on pelannut yhden ottelun sekä La Liigassa että Mestarien Liigassa. Espanjassa ollessaan hän on saanut myös maan kansalaisuuden.

Dongou liittyi FC Barcelonan junioriorganisaatioon 13-vuotiaana kamerunilaisen Samuel Eto'n akatameian kautta. Hän esiintyi ensimmäisen kerran 28. tammikuuta 2012 FC Barcelonan B-joukkueessa, joka pelasi Espanjan kolmanneksi korkeinta sarjaa Segunda División B. FC Barcelonan edustusjoukkueessa hän esiintyi kerran 6. joulukuuta 2013. Hän vaihtoi seuraa vuonna 2016, jolloin hän siirtyi Espanjan toiseksi korkeimmalla sarjatasolla Segunda Divisiónissa olevaan Real Zaragozaan, jota hän edusti 1,5 vuoden ajan vuosina 2017-2018. Sen jälkeen hän siirtyi kolmanneksi korkeimmalla Espanjan sarjatasolla pelanneeseen Gimnàstic de Tarragonaan nelivuotisella sopimuksella. Hän kuitenkin siirtyi vajaan vuoden Gimnàstic-kauden jälkeen kaksivuotisella sopimuksella CD Lugon riveihin, joka pelasi toiseksi korkeinta Segunda División-sarjaa. Tammikuussa 2019 hän siirtyi vuokralle Lleida Esportiu, joka pelasi kolmanneksi korkeimmassa Segunda División B-sarjassa.

Jean Marie Dongoun sopimus Lugon kanssa päättyi heinäkuussa 2019. Sen jälkeen hän teki helmikuussa 2020 sopimuksen Suomen Veikkausliigassa pelanneen FC Hongan kanssa.

## Aiheesta muualla

## Lähteet
Oksovski

**Oksovski** () on maalaiskunta ja sen keskustaajama Arkangelin alueen Plesetskin piirissä Venäjällä. Se sijaitsee Onegajoen varrella 29 kilometriä Plesetskistä lounaaseen. Taajamassa on 1&nbsp;900 ja kunnassa 2&nbsp;800 asukasta (vuonna 2013).

## Maantiede ja asutus
Oksovskin kunnan pinta-ala on 357,69 neliökilometriä. Se rajoittuu etelässä Plesetskin piirin Fedovon, lännessä Severoonežskin, pohjoisessa Savinskin ja idässä Plesetskin kuntiin sekä kaakossa Arkangelin alueen Njandoman piiriin. Pinta-alasta 89,1 % on metsää ja 6,4 % maatalousmaata.

Kunnan läpi virtaa Onegajoki. Seudulla on paljon soita ja karsti-ilmiöitä. Hyötykaivannaisiin kuuluvat hiekka, sora ja basaltti.

Keskustaajaman lisäksi kuntaan kuuluvat Denislavjen, Falevon, Goran, Havdinan, Kazakovan, Koršakovan, Matvejevskajan, Navolokin, Oksovan, Polskajan, Šilovskajan, Tarasovan ja Teterinan kylät sekä Bulatovon, Pustynkan ja Rosljakovskaja Zapanin asutukset. Toiseksi suurin asutuskeskus on lähes 400 asukkaan Bulatovo.

**Taajaman asukasluvun kehitys**

## Historia
Kunnan alue käsittää historiallisen Navolokin volostin. Neuvostoaikana perustettiin Oksovan kyläneuvosto, jonka keskuspaikkana toimi Navolokin kylä. Entisestä metsätyöläisasutuksesta muodostettiin vuonna 1961 Oksovskin kaupunkimainen taajama. Oksovskin taajamaneuvostosta erotettiin vuonna 1985 Severoonežskin taajamaneuvosto. Oksovski menetti kaupunkimaisen taajaman statuksen vuonna 2013.

## Liikenne, talous ja palvelut
Oksovskin kautta kulkee Puksan, Severoonežskin, Undozeron ja Jangoryn välinen rautatie. Arkangelin ja Kargopolin väliseltä maantieltä haarautuu Denislavjessa Oksovskiin ja  Severoonežskiin johtava tie. Taajamasta on linja-autoyhteys Plesetskiin. Kunnan läpi kulkevat myös kaukoliikenteen linja-autot.

Seudun pääelinkeinot ovat maatalous ja metsäteollisuus. Puunhankintaa ja -jalostusta harjoittavat Jarnemales ja LesWood, maataloutta Denislavjen karjatila ja joukko yksityisiä palstaviljelmiä.

Keskustaajaman palveluihin kuuluvat lastentarha, keskikoulu, kulttuuritalo, kirjasto ja pieni poliklinikka. Eräitä palveluja on myös Denislavjessa ja muissa kylissä.

## Nähtävyydet ja matkailu
Paikallinen nähtävyys on Denislavjen raunioitunut puukirkko, joka on pystytetty 1900-luvun alussa. Denislavjessa toimii retkeilymaja.

## Lähteet

## Aiheesta muualla
* Oksovskin kunnan sivusto 
* Oksovskin kunta Plesetskin piirin sivustolla
NK Lokomotiva

**Nogometni Klub Lokomotiva Zagreb** on jalkapalloseura Zagrebista. Seura pelaa kaudella 2021-2022 Kroatian korkeimmalla sarjatasolla 1. HNL:ssä. Sen kotistadion on Stadion Kranjčevićeva.

## Lähteet
Internet Game Database

**Internet Game Database** (IGDB) on verkossa toimiva tietokanta jonka päämääränä on "kerätä, säilyttää ja jakaa tietoa peleistä". Tietokannasta löytyy tällä hetkellä informaatiota ainoastaan videopeleistä.

IGDB julkaistiin suljettuna beta-versiona vuonna 2012 ja se siirtyi avoimeen beta-versioon vuonna 2015. Twitch osti IGDB:n lokakuussa 2019. Kesäkuussa vuonna 2015 IGDB-tietokannasta löytyi 10 000 videopeliä, 5 600 videopeliyhtiötä ja melkein 80 000 pelinkehittäjää. Nämä tiedot on kerätty sivuston 3600 rekisteröidyn beta-käyttäjän toimesta. Sivuston FAQ-osion mukaan kaikki käyttäjien syöttämä tieto on myös ylläpitäjien tarkistamaa ja hyväksymää.

Yksi IGDB-tietokannan ominaisuuksista on käyttäjien mahdollisuus arvioida videopelejä ja antaa näille arvosana asteikolla yhdestä kymmeneen. Toinen merkittävä ominaisuus on keskustelupalsta, jolla käyttäjät voivat keskustella peleihin liittyvistä aiheista. Sivusto ilmoittaa tukevansa myös videopelitutkimusta tarjoamalla paikan arkistoida ja linkittää vertaisarvioituja tieteellisiä artikkeleja.

## Lähteet

## Aiheesta muualla
*IGDB.com
Aaron Brown

**Aaron Brown** (s. 27. toukokuuta 1992 Toronto, Ontario) on kanadalainen pikajuoksija, joka kilpailee 100 ja 200 metrillä. Brown on 185 senttimetriä pitkä ja painaa 79 kilogrammaa.

Brown oli mukana 200 metrillä vuoden 2012 kesäolympialaisissa Lontoossa, jääden kuitenkin välieriin. Seuraavan vuoden MM-kilpailuissa Moskovassa Brown oli 100 metrillä välierissä. Hän saavutti myös pronssia pikaviestistä noista kilpailuista. Vuoden 2015 MM-kilpailuissa Pekingissä Brown jäi 100 metrillä välieriin ja 200 metrillä alkueriin. Pikaviestistä hän saavutti jälleen pronssia. Rio de Janeiron olympialaisissa 2016 hän karsiutui 100 metrin alkuerissä ja 200 metrin välierissä sekä sai pronssia 4&nbsp;×&nbsp;100&nbsp;metrin viestissä. Lontoon MM-kilpailuissa 2017 hänet hylättiin 200 metrin alkueräjuoksussa. Dohan MM-kilpailuissa 2019 hän sijoittui 100 metrillä kahdeksanneksi ja 200 metrillä kuudenneksi. Tokion 2020 olympialaisissa hän sijoittui 200 metrillä kuudenneksi ja saavutti hopeaa 4&nbsp;×&nbsp;100&nbsp;metrin viestissä. Eugenen MM-kilpailuissa 2022 hän juoksi avausosuuden kultaa voittaneessa Kanadan pikaviestijoukkueessa. Lisäksi hän sijoittui 100 metrillä kahdeksanneksi ajalla 10,07 ja 200 metrillä seitsemänneksi ajalla 20,18. Budapestin MM-kilpailuissa 2023 hänet hylättiin 200 metrin välieräjuoksussa. Pariisin olympialaisissa 2024 hän juoksi avausosuuden Kanadan kultajoukkueessa 4&nbsp;×&nbsp;100&nbsp;metrin viestissä. 100 metrillä hänet hylättiin alkuerissä ja 200 metrillä hän karsiutui välierissä. Tokion MM-kilpailuissa 2025 hän karsiutui 200 metrin välierissä ja juoksi avausosuuden hopeaa saaneessa Kanadan pikaviestijoukkueessa.

Brown on saavuttanut alle 18-vuotiaiden MM-hopeaa vuodelta 2009 100 metriltä ja alle 20-vuotiaiden MM-pronssia seuraavalta vuodelta 200 metriltä. IAAF World Relays -kilpailuissa hän voitti kultaa 4&nbsp;×&nbsp;200 metrin viestissä 2017. sekä sai 4&nbsp;×&nbsp;100 metrin viestissä hopeaa 2024 ja pronssia 2025. Gold Coastin Kansainyhteisön kisoissa 2018 hän sai hopeaa 200 metrillä ajalla 20,34.

## Henkilökohtaiset ennätykset
### Ulkoradoilla

### Sisäradoilla

## Huomautukset

## Lähteet
Marxilaisen yhteiskuntatieteen seura

**Marxilaisen Yhteiskuntatieteen Seura ry** (MYTS) on marxilaisen yhteiskunta-analyysin edistämiseen keskittynyt tieteellinen yhdistys. Seura on perustettu 26.4.1992 ja se pitää yllä marxilaiseen yhteiskuntateoriaan perustuvaa keskustelua ja tutkimusta.

MYTS toimii pääsääntöisesti Tampereella, mutta tekee aktiivista yhteistyötä kansallisten ja kansainvälisten toimijoiden kanssa osallistumalla esimerkiksi käännös- ja tutkimusprojekteihin, sekä järjestämällä kokouksia, seminaareja, ja kustantamalla painotuotteita.

## Katso myös
* Karl Marx
* Karl Marx -seura

## Aiheesta muualla
* MYTSin kotisivut
Rakieem Salaam

**Rakieem Mustafa Allah "Mookie" Salaam** (s. 5. huhtikuuta 1990 San Bernardino, Kalifornia) on yhdysvaltalainen pikajuoksija, joka kilpailee 100 ja 200 metrillä. Salaam on 180 senttimetriä pitkä ja painaa 79 kilogrammaa. 

## Ura
Salaam kuului Yhdysvaltain hopeaa saavuttaneeseen pikaviestijoukkueeseen vuoden 2013 MM-kilpailuissa Moskovassa. Hän juoksi sekä alkuerissä että finaalissa. Muut joukkueen jäsenet olivat Charles Silmon, Mike Rodgers ja Justin Gatlin. Salaam on voittanut urallaan yhden Timanttiliigan osakilpailun.

Salaamin valmentajna toimii Matt Kane.

## Ennätykset
### Ulkoradoilla

### Sisäradoilla

## Lähteet
Andre De Grasse

**Andre De Grasse** (s. 10. marraskuuta 1994 Markham, Ontario) on kanadalainen pikajuoksija, joka kilpailee 100 metrillä ja 200 metrillä.

Toronton Pan-Amerikan kisoissa 2015 De Grasse voitti kultaa sekä 100 että 200 metriltä. 200 metrillä hän juoksi loppukilpailussa uuden Kanadan ennätyksen 19,88. De Grasse pitää hallussaan myös Kanadan sisäratojen 200 metrin ennätystä 20,26.

Pekingin MM-kilpailuista 2015 De Grasse saavutti pronssia 100 metriltä ennätyksellään 9,92. Hän jakoi pronssin yhdessä Trayvon Bromellin kanssa. Samoista kisoista hän saavutti pronssia myös pikaviestistä. 

De Grasse saavutti Rio de Janeiron olympialaisissa 2016 hopeaa 200 metrillä ajalla 20,02 ja pronssia 100 metrillä ennätysajallaan 9,91 sekä pronssia pikaviestistä.

De Grasse voitti World Relays -kilpailuissa 2017 kultaa 4&nbsp;×&nbsp;200 metrin viestissä. Vuoden 2019 Dohan MM-kilpailuissa hän sai 200 metrillä hopeaa ajalla 19,95 ja 100 metrillä pronssia ennätysajallaan 9,90.

De Grasse voitti 200 metrin olympiakultaa Tokion 2020 olympialaisissa. Hän juoksi jo välierissä Kanadan ennätyksen 19,73, jonka paransi loppukilpailussa lukemiin 19,62. 100 metrillä hän saavutti pronssia ennätysajallaan 9,89. Hän juoksi lisäksi ankkuriosuuden Kanadan hopeajoukkueessa 4&nbsp;×&nbsp;100 metrin viestissä. Eugenen MM-kilpailuissa 2022 hän juoksi ankkuriosuuden Kanadan pikaviestijoukkueessa, joka voitti kultaa maan ennätysajalla 37,48. 100 metrillä hän karsiutui välierissä. Budapestin MM-kilpailuissa 2023 hän sijoittui 200 metrillä kuudenneksi.

Pariisin olympialaisissa 2024 De Grasse juoksi ankkuriosuuden Kanadan pikaviestijoukkueessa, joka voitti olympiakultaa. Sekä 100 että 200 metrillä hän selviytyi välieriin. World Athletics Relays -kilpailuissa hän sai 4&nbsp;×&nbsp;100&nbsp;metrin viestissä hopeaa 2024 ja pronssia 2025. Tokion MM-kilpailuissa 2025 hän juoksi pikaviestissä ankkuriosuuden Kanadan hopeajoukkueessa sekä karsiutui 100 ja 200 metrin välierissä.

Kauden 2015 jälkeen De Grasse solmi Puman kanssa monivuotisen sponsorointisopimuksen. Sopimuksen arvo oli 11 miljoonaa Yhdysvaltain dollaria, bonuksineen jopa 30 miljoonaa.

18. kesäkuuta 2017 Tukholman Timanttiliigassa De Grasse juoksi 100 metrillä tuulituloksen 9,69 s (+4,8 m/s).

De Grasse on naimisissa aitajuoksija Nia Alin kanssa.

## Henkilökohtaiset ennätykset
### Ulkoradoilla

### Sisäradoilla

## Huomautukset

## Lähteet

## Aiheesta muualla
Guido Vadalá

**Guido Nahuel Vadalá** (s. 8. helmikuuta 1997 Rosario) on argentiinalainen jalkapalloilija, joka edustaa Italian Serie A:ssa pelaavaa Juventusta lainalla Primera División de Argentinan Boca Juniorsista. Pelipaikaltaan Vadalá on oikea laitahyökkääjä.

Vadalá on Boca Juniorsin kasvatti. Hän nousi seuran edustusjoukkueeseen vuonna 2015. Vadalá pelasi Bocan paidassa kaksi ottelua Copa Libertadoresissa kaksi ottelua, mutta ei ole debytoinut vielä Primera División de Argentinassa.

Heinäkuussa 2015 Vadalá siirtyi kaksivuotiselle lainalle Italian Serie A:n Juventukseen.

## Lähteet
Savinski

**Savinski** () on kaupunkimainen taajama ja kaupunkikunta Arkangelin alueen Plesetskin piirissä Venäjällä. Se sijaitsee Vienanjoen sivujoen Jemtsan varrella 35 kilometriä Plesetskistä pohjoiseen. Taajamassa on 7&nbsp;500 ja kunnassa 8&nbsp;000 asukasta (vuonna 2012).

## Maantiede ja asutus
Savinskin kunnan pinta-ala on 1&nbsp;641,91 neliökilometriä. Se rajoittuu etelässä Plesetskin piirin Plesetskin, Oksovskin ja Severoonežskin, lännessä Jarneman ja pohjoisessa Jemtsan kuntiin, luoteessa Arkangelin alueen Onegan piiriin sekä idässä Mirnyin kaupunkipiirikuntaan. Pinta-alasta 95,7 % on metsää.

Kunnan alueella virtaavat Onegajoki, Jemtsa ja sen sivujoki Šeleksa. Seudulla on paljon soita ja karsti-ilmiöitä. Hyötykaivannaisiin kuuluvat savi, kalkkikivi, turve, hiekka ja sora. Kunnassa sijaitsee Plesetskin rauhoitusalue.

Keskustaajaman lisäksi kuntaan kuuluvat Savinskojen ja Šestovon kylät sekä 
Krivozerkon, Reka Jemtsan, Sanatori Timmen, Šeleksan ja 88. kvarttaalin asutukset. Savinskojessa on lähes 200 ja Reka Jemtsassa ja Šeleksassa yli sata asukasta.

**Taajaman asukasluvun kehitys**

## Historia
Kunnan alue käsittää historiallisen Savinskojen volostin. Neuvostoaikana muodostettiin samanniminen kyläneuvosto. Savinskin kaupunkimainen taajama on perustettu vuonna 1961 metsäteollisuuspiirin ja rakenteilla olleen sementtitehtaan yhteyteen.

## Liikenne, talous ja palvelut
Kunnan läpi kulkevat etelästä Arkangeliin johtava rautatie sekä Arkangelin ja Kargopolin välinen asfaltoitu maantie. Rautatieltä haarautuu sivuraide Savinskin taajamaan. Radan varrella on Šeleksan asema. Savinskista on linja-autoyhteys Plesetskiin. Kunnan läpi kulkevat myös kaukoliikenteen linja-autot.

Seudun pääelinkeinot ovat rakennustarvikkeiden tuotanto ja metsäteollisuus. Tärkein tuotantolaitos on vuonna 1966 valmistunut Savinskin sementtitehdas. Lisäksi tuotetaan teräsbetonia, hiekkaa ja soraa sekä harjoitetaan puunhankintaa ja -jalostusta. Maatalouden merkitys on vähäinen.

Keskustaajaman palveluihin kuuluvat keskikoulu, kulttuuritalo, kirjasto, poliklinikka ja paikallissairaala.

## Lähteet

## Aiheesta muualla
* Savinskin kunnan sivusto 
* Savinskin kunta Plesetskin piirin sivustolla
Som-luokka

**Som-luokka** (, ’Monni’) oli Venäjän keisarikunnan laivaston vuosina 1904–1907 hankittujen seitsemän sukellusveneen muodostama alusluokka, jonka alukset suunnitteli ja ensimmäisen aluksen valmisti yhdysvaltalainen Electric Boat Company. Luokka perustui Electric Boatin vuonna 1901 myynninedistämistarkoituksessa ympäri maailmaa esiteltyyn ''Fultoniin'', joka toimitettiin Venäjän laivastolle Kronstadtiin heinäkuussa 1904.

## Alukset
Sukellusveneet olivat osa Venäjän–Japanin sodan aikaista hätävarusteluohjelmaa.

## Lähteet
*
* 

### Viitteet

## Aiheesta muualla
Ibos (Hautes-Pyrénées)

**Ibos** on kunta Lounais-Ranskassa Hautes-Pyrénées'n departementissa Midi-Pyrénées'n alueella. Kunnan nähtävyys on 1300-luvulta peräisin kirkko *Collégiale Saint-Laurent*.

## Aiheesta muualla

## Lähteet
Jemtsa

**Jemtsa** () on Vienanjoen sivujoki Arkangelin alueen Plesetskin ja Holmogoryn piireissä Venäjällä. Sen pituus on 188 kilometriä, valuma-alueen laajuus 14&nbsp;100 neliökilometriä ja keskimääräinen virtaus 70 kuutiometriä sekunnissa.

Jemtsa saa alkunsa Onegajoen itäpuolelta Režma- ja Krestovajajoen yhtymäkohdasta. Se virtaa soiden keskellä kohti itää ja kääntyy vähitellen kohti koillista ja pohjoista. Yläjuoksulla on paljon koskia. Joki jäätyy vain alajuoksultaan, joka on liikennöintikelpoinen. Vasemmanpuoleiset sivujoet ovat Vaimuga, Tegra, Suhaja Šeleksa, Šeleksa ja Sjamenga, oikeanpuoleiset Bolšaja Tšatša, Joga, Mehrenga, Kotšmas, Ižožka ja Pjarga.

Joen yläjuoksulla sijaitsevat Savinskin taajama ja Mirnyin kaupunki. Alajuoksu on tiheään asutettu.

## Lähteet

## Aiheesta muualla
* Jemtsa Venäjän vesistörekisterissä
OnePlus 2

**OnePlus 2** (lyhyemmin *OP2*, tunnetaan myös nimellä *OnePlus Two*) on kiinalaisen OnePlussan valmistama älypuhelin, joka on OnePlus Onen seuraaja. Siinä on uutuutena sormenjälkilukija, kotinäppäin ja paikka kahdelle SIM-kortille. Puhelimesta on kadonnut NFC-tuki ja muistikorttipaikka. Puhelinta myydään edeltäjänsä tavoin kutsujärjestelmällä, eikä sitä ole saatavilla kivijalkakaupoista. Puhelimesta on saatavilla 339 euron hintainen kolmen gigatavun keskusmuistilla ja 16 gigatavun flash-muistilla varustettu versio ja 399 euron hintainen neljän gigatavun keskusmuistilla ja 64 gigatavun flash-muistilla varustettu versio. Se esiteltiin 28. heinäkuuta 2015 Suomen aikaa, ja puhelin tuli myyntiin 11. elokuuta.

## Ominaisuudet
OnePlus 2:ssa käytetään OnePlussan omaa OxygenOS 2.0 -käyttöjärjestelmää, joka pohjautuu Android 5.1:een. OnePlus luopui OnePlus Onessa käytetystä CyanogenModista riitauduttuaan sen valmistajan kanssa. Puhelimessa on 3&nbsp;300 milliampeeritunnin akku ja USB Type-C -latausliitäntä. OnePlus 2 on saatavilla vain mustana, mutta sille on saatavilla helposti vaihdettavia StyleSwap-kuoria.

### Tekniset tiedot
OnePlus 2:ssa on 1,8:n gigahertsin Snapdragon 810 -järjestelmäpiiri ja Adreno 430 -grafiikkasuoritin.

### Kamera
OnePlus 2:ssa on 13 megapikselin takakamera kuudella linssillä ja lasertarkennuksella. Siinä on suuria 1,3 mikrometrin pikseleitä, f/2.0-aukko ja tupla-LED-salama. Etukameran tarkkuus on viisi megapikseliä.

## Myynti
OnePlus 2 on myynnissä vain internetin kautta ja sen ostaminen vaatii kutsun.  Koska kutsujen saaminen koettiin OnePlus Onen kohdalla liian hankalaksi, OnePlus antoi heti yli 30 kertaa enemmän kutsuja kuin OnePlus Onen julkistuksen yhteydessä. Kutsuja voi saada monella eri tavalla: keskustelupalstoilta, uudelta varauslistalta tai yhtiön pop up -myyntipisteistä. Lisäksi puhelimen ostajat saavat kutsuja jaettavaksi. OnePlus 2 on saatavilla Suomessa myös ilman kutsujärjestelmää Elisalta.

## Lähteet
* 

### Viitteet

## Aiheesta muualla
* Kotisivut
Chamaeleo monachus

**Chamaeleo monachus** on Jemeniin kuuluvalla Sokotran saarella tavattava kameleonttilaji. IUCN on luokitellut sen uhanalaisuudeltaan silmälläpidettäväksi lajiksi.

## Koko ja ulkonäkö
Muiden kameleonttilajien tapaan *Chamaeleo namaquensis* pystyy vaihtamaan väriään harmaan, ruskean ja vihreän väliltä. Ahdisteltuna se pitää sihisevää ääntä. Molekyylitutkimusten perusteella *Chamaeleo namaquensis* saattaa olla kameleonttien hyvin varhainen muoto. Laji kehittyi Sokotran irtauduttua Gondwanan muinaisesta mantereesta.

Lajin kuvaili ensimmäisenä englantilainen eläintieteilijä John Edward Gray vuonna 1865. Hän luuli yksilön tulleen Madagaskarilta, sillä kameleontin briteille myyneet arabikauppiaat antoivat ilmeisesti siitä virheellistä tietoa. Lajin tajuttiin olevan Sokotran saarelta Isaac Balfourin tehtyä tutkimusmatkan saarelle vuonna 1880.

## Levinneisyys ja elinympäristö
*Chamaeleo namaquensis* on Sokotran saarelle kotoperäinen laji, eikä sitä tavata sen ulkopuolella. Se on yksi monista saaren endeemisistä lajeista ja ainoa saarella tavattava kameleontti. Sitä tavataan ympäri saarta laikuittain ja etenkin alueilla, joiden kasvillisuus on tiheää.

## Uhat ja suojelu
IUCN on luokitellut lajin uhanalaisuudeltaan silmälläpidettäväksi lajiksi. Sen suurimpana uhkana pidetään saaren ylilaidunnusta. Vuohet syövät saaren kasvistoa ja kameleonttia tavataan erityisesti tiheän kasvillisuuden alueilla. Sitä tavataan kuitenkin myös harvemman kasvillisuuden alueilla, joten laji on todennäköisesti kohtalaisen sopeutumiskykyinen tätä uhkaa ajatellen. Vuohien määrän lisääntyminen saattaa silti muodostaa uhan tulevaisuudessa.

## Lähteet
Matej Tóth

**Matej Tóth** (s. 10. helmikuuta 1983 Nitra, Tšekkoslovakia) on slovakialainen kilpakävelijä, joka kilpailee 20 ja 50 kilometrin kävelyssä. 185 senttimetriä pitkä ja 73 kilogrammaa painava Tóth edustaa Dukla Banská Bystricaa. Hän on 50 kilometrin kävelyn olympiavoittaja ja maailmanmestari.

## Ura
Tóth voitti 50 kilometrin kävelyn maailmanmestaruuden Pekingissä 2015 ajalla 3.40.32 ja olympiakultaa Rio de Janeirossa 2016 ajalla 3.40.58. Moskovan MM-kilpailuissa 2013 hän oli samalla matkalla neljäs, Lontoon olympialaisissa 2012 viides, Berliinin MM-kilpailuissa 2009 yhdeksäs ja Tokion olympialaisissa 2021 neljästoista. Daegussa 2011 ja Dohassa 2019 hän keskeytti.

20 kilometrin MM-kilpailussa hän on sijoittunut yhdeksänneksi 2009, 13:nneksi 2011, 14:nneksi Osakassa 2007 ja 21:nneksi Helsingissä 2005. Olympialaisissa hän sijoittui  samalla matkalla 26:nneksi Pekingissä 2008 ja 32:nneksi Ateenassa 2004.

Vuoden 2014 EM-kilpailuista Tóth saavutti hopeaa 50 kilometrin kävelystä ajalla 3.36.21. Berliinissä 2018 hän oli niin ikään toinen ajalla 3.47.27. 20 kilometrillä hän on ollut EM-kilpailuissa kuudes 2006 ja seitsemäs 2010. Kävelyn maailmancupissa hän voitti 50 kilometrin kilpailun Chihuahuassa 2010.

Tóth pitää hallussaan Slovakian ennätystä 50 kilometrin kävelyssä ja halliennätystä 3 000 metrin kävelyssä.

## Ennätykset
### Ulkona

### Sisällä

## Lähteet
FK Astana

**FK Astana** (, ) on jalkapalloseura Kazakstanin pääkaupungista Astanasta. Sen edustusjoukkue pelaa Kazakstanin korkeimmalla sarjatasolla Valioliigassa.

Seura perustettiin vuonna 2009, kun almatylaiset Valioliiga-seurat Megasport ja Almaty yhdistyivät ja muuttivat Astanaan. Seuran alkuperäinen nimi oli Lokomotiv, ja nykyisen nimensä se sai vuonna 2011. Nimeä Astana kantoi aiemmin myöhempi Astana-1964, joka pudotettiin talousvaikeuksien vuoksi Valioliigasta 1. divisioonaan kauden 2008 päätteeksi.

Astana pelasi ensimmäisen kautensa Valioliigassa vuonna 2009. Seura on voittanut Valioliigan mestaruuden vuonna 2014 ja Kazakstanin cupin vuosina 2010 ja 2012.

Seuran kotistadion on 30&nbsp;000 -paikkainen Astana Arena, joka valmistui heinäkuussa 2009. Stadionilla pelaa myös Baiterek.

## Saavutukset

* Kazakstanin-mestaruus (7): 2014 2015, 2016, 2017, 2018, 2019, 2022
* Kazakstanin cup (2): 2010, 2012
* Kazakstanin supercup (4): 2011, 2015, 2018, 2019

## Lähteet

## Aiheesta muualla
* FK Astanan sivusto  
* FK Astana Euroopan jalkapalloliiton sivustolla 
* Astana Arenan sivusto
Veljko Bulajić

**Veljko Bulajić** (22. maaliskuuta 1928 Vilusi – 2. huhtikuuta 2024) oli montenegrolais-kroatialainen elokuvaohjaaja ja käsikirjoittaja. Hänen elokuvansa on ollut ehdokkaana Kultaiseen palmuun ja parhaan vieraskielisen elokuvan Oscar-palkintoon.

## Ura
Bulajić kiinnostui toisen maailmansodan jälkeen elokuvista ja opiskeli ohjaamista Roomassa. Hän avusti Italiassa muun muassa ohjaajia Federico Felliniä ja Vittorio de Sicaa. Jugoslaviaan palattuaan Bulajić ohjasi ensimmäiset omat lyhytelokuvansa.

Bulanićin ensimmäinen kokopitkä elokuva oli *[[Juna ilman aikataulua]]*, joka julkaistiin vuonna 1959. Elokuva oli ehdokkaana Cannesin elokuvajuhlien Kultaiseen palmuun. Vuonna 1962 Bulajić ohjasi elokuvan *[[Kozara – veriset vuoret]]*, joka oli ehdokkaana Moskovan kansainvälisessä elokuvafestivaaleissa ja voitti Kultaisen palkinnon. Bulajić ohjasi myöhemmin *[[Neretvan taistelu (elokuva)|Neretvan taistelu]]* elokuvan, joka taas julkaistiin 1969. Elokuva oli ehdolla parhaan vieraskielisen elokuvan Oscariin.

Bulajić kuoli huhtikuussa 2024 lyhyen sairastelun jälkeen.

## Filmografia
**[[Juna ilman aikataulua]]* (*Vlak bez voznog reda*, 1959)
**[[Rat (elokuva)|Rat]]* (1960)
**[[Kozara – veriset vuoret]]* (*Kozara*, 1962)
**[[Skoplje]]* (*Skopje 1963*, 1964)
**[[Pogled u zjenicu sunca]]* (1966)
**[[Neretvan taistelu (elokuva)|Neretvan taistelu]]* (*Bitka na Neretvi*, 1969)
**[[Sarajevski atentat]]* (1975)
**[[Čovjek koga treba ubiti]]* (1979)
**[[Visoki napon]]* (1981)
**[[Veliki transport]]* (1983)
**[[Libertas (elokuva)|Libertas]]* (2006)

## Lähteet

## Aiheesta muualla

*
Jemtsa (taajama)

**Jemtsa** (, myös *Jomtsa*, Ёмца) on maalaiskunta ja sen keskustaajama Arkangelin alueen Plesetskin piirissä Venäjällä. Se sijaitsee Konošan ja Obozerskin välisen rautatien varrella 50 kilometriä Plesetskistä pohjoiseen. Taajamassa on 1&nbsp;100 ja kunnassa 1&nbsp;400 asukasta (vuonna 2012).

## Maantiede ja asutus
Jemtsan kunnan pinta-ala on 1&nbsp;349,63 neliökilometriä. Se rajoittuu pohjoisessa Plesetskin piirin Obozerskin ja etelässä Savinskin kuntiin, lännessä Arkangelin alueen Onegan piiriin sekä idässä Holmogoryn piiriin ja Mirnyin kaupunkipiirikuntaan. Pinta-alasta 96,8 % on metsää.

Kunnan alueella virtaa Jemtsan sivujoki Šeleksa. Seudulla on paljon soita ja karsti-ilmiöitä. Hyötykaivannaisiin kuuluvat karbonaattimineraalit, hiekka ja sora. Kunnassa sijaitsee pieni osa Permilovon rauhoitusalueesta.

Keskustaajaman lisäksi kuntaan kuuluu Verhovskin asutus, jossa on reilut 300 asukasta.

**Taajaman asukasluvun kehitys**

## Historia
Jemtsa on saanut alkunsa metsätyöläisten asutuksesta. Vuonna 1943 se sai kaupunkimaisen taajaman statuksen, joka poistettiin vuonna 2013.

## Liikenne, talous ja palvelut
Etelästä Arkangeliin johtavalla rautatiellä on Jemtsan ja Kuhtoozjorskajan asemat. Jemtsan kautta kulkee Arkangelin ja Kargopolin välinen asfaltoitu maantie. Taajamasta on linja-autoyhteys Plesetskiin. Kunnan läpi kulkevat myös kaukoliikenteen linja-autot.

Seudun pääelinkeinot ovat puunhankinta ja rautatieliikenne. Maataloutta edustavat yksityiset palstaviljelmät. Kunnan alueella toimii Pohjoisen federaationyliopiston metsäntutkimusalue.

Keskustaajaman palveluihin kuuluvat lastentarha, keskikoulu, kerhotalo, kirjasto ja pieni poliklinikka.

## Lähteet

## Aiheesta muualla
* Jemtsan kunnan sivusto  
* Jemtsan kunta Plesetskin piirin sivustolla
Nedjeljko Mihanović

**Nedjeljko Mihanović** (16. helmikuuta 1930 Sitno Donje – 27. tammikuuta 2022) oli kroatialainen poliitikko ja Kroatian parlamentin puhemies. Hän kävi Zagrebin yliopiston ja oli myös Kroatian akatemian jäsenenä. Mihanovićista tuli puhemies vuonna 1994, mutta jäi eläkkeelle ja jätti puhemiehen viran kokonaan vuonna 1995.

## Lähteet
### Viitteet
Tommi Rantala

**Tommi Rantala** (s. 30. tammikuuta 1984 Karkkila) on suomalainen maahockeyn pelaaja, joka edustaa SM-sarjassa turkulaista HC Kilpparia. Maahockeyn Suomenmestaruuden Rantala on voittanut HC Kilpparin riveissä kahdeksan kertaa vuosina 2013-2016, 2018-2020 ja 2022. Maahockeyn SM-sarjan pistepörssin Rantala on voittanut vuosina 2014 (16+5=21), 2018 (15+1=16) ja 2019 (13+7=20). 

Sisähockeyn Suomenmestaruuden Tommi Rantala on voittanut seitsemän kertaa 2010 ja 2014-2019. Sisähockeyn pistepörssin ykköspaikan Rantala on kirjannut nimiinsä vuosina 2015 (25+20=45), 2016 (15+5=20) ja 2018 (27+16=43). Hockey 5 -pelimuodon Suomenmestaruuden Rantala on voittanut kolme kertaa vuosina 2018, 2019 ja 2021. Hockey5 -pelimuodon pistepörssin Rantala on voittanut kertaalleen vuonna 2018 (10+2=12). 

Vuonna 2018 Tommi Rantala teki HC Kilpparin riveissä palloiluhistoriaa voittaen kolmen eri pelimuodon Suomenmestaruuden ja niiden pistepörssit saman kalenterivuoden aikana: maahockey (15+1), sisähockey (27+16) ja hockey5 (10+2). 

Maajoukkueessa Rantala debytoi ensimmäisen kerran 9.9.2007 Predanovcin (SLO) EuroHockey Championship II -turnauksessa. Vuonna 2014 Rantala valittiin Euroopan Hockeyliiton (EHF) koulutusohjelmaan (C4E), jonka tarkoituksena on jakaa maahockeyn huippuvalmennusosaamista eurooppalaisille jäsenmaille.  

Urheilutoimittajain Liiton Lajien parhaat -valintatilaisuudessa 12. tammikuuta 2016 Helsingissä Tommi Rantala valittiin vuoden 2015 maahockeypelaajaksi Suomessa. Rantala saavutti toistamiseen lajinsa parhaan tittelin vuonna 2020, jolloin Urheilutoimittajain Liiton -valintatilaisuudessa 13. tammikuuta 2021 Helsingissä hänet valittiin vuoden 2020 maahockeypelaajaksi . 

## Lähteet
* Tommi Rantala Competitions as an athlete (FIH)

### Viitteet

## Aiheesta muualla
* Sopivan vanha ja likainen parketti toi Raumalle Raumalainen.fi. 15.1.2014.
* Karkkilalaislähtöinen Tommi Rantala palkittiin urheilugaalassa lajinsa parhaana  Karkkilalainen. 26.1.2021.
* Maahockeyn SM-kultaa Turkuun  Turun Sanomat. 13.9.2015.
* Maahockeyllä pitkät perinteet Suomessa Sotilasurheilu. Suomen Sotilasurheiluliiton julkaisu. 26.2.2021.
* Vieraskynä: Maaottelu Velodromilla Tuuletuksia! -blogi Urheilumuseo. 21.12.2017.
* Urheilijan silmin: Tommi Rantala HC Kilppari. Urheilumuseo. Youtube. 29.5.2018.
Spicy Horse

**Spicy Horse** () on Kiinan Shanghaissa perustettu itsenäinen videopelien kehittäjä. Spicy Horsen ensimmäinen peli on American McGees Alice, jonka kehittivät vuonna 2007 Anthony Jacobson ja Adam Lang.

## Historia
Studio aloitti toiminnansa vuonna 2007, sitä kutsuttiin episodipelien uranuurtajaksi. Se on tällä hetkellä Länsi-Kiinassa suurin yksittäinen kehittäjä.
 
Spicy Horse työllistää yli 70 työntekijää studiollaan Zhabein alueella Shanghaissa. Yhtiö käyttää pelien suunittelussa "core team" -menetelmää, ja luovaan työhön se käyttää ulkopuolista työvoimaa suunnatakseen voimavaransa ydinosaamiseensa, pelien kehittämiseen.
Humber Hawk

**Humber Hawk** on vuosina 1945–1967 valmistettu englantilainen keskikokoinen auto, jota valmisti Rootes Group -autoteollisuusyhtymä. Kaikki Hawkin korimallit olivat neliovisia ja takavetoisia.

## Series I-IVA (1957–1967)
Humber Hawkin viimeisin korimalli esiteltiin toukokuussa 1957. Mallia valmistettiin vuosina 1957–1967.

Hawk on hyvin leveä ja sen yhtenäiselle etuistuimelle mahtuu kolme. Hawk rekisteröitiin Suomessa kuudelle hengelle. Lisävarusteena oli saatavana erillisistuimet eteen. 

Humber Hawkissa on nelitahtinen nelisylinterinen 2267 cm³ rivimoottori. Suurin teho on 58 kW / 4400 r/min (78 hv). Suurin vääntömomentti 162,5 Nm / 2300 r/min (DIN, liioitteleva SAE-vääntömomentti 175 Nm). Humberissa melu ei ole ongelma, sillä moottorin ääni ei kuulu sisälle.

Vaihteita on viisi, joista viitosta kutsuttiin ylivaihteeksi. Lisävarusteena oli saatavissa Borg-Warner automaattivaihteisto.

Tekniikan Maailman 2/1958 koeajossa Hawk kiihtyi 0-80 km/t 13,5 sekunnissa, 0-100 km/t 22,2 sekunnissa ja 0-120 km/t 36,9 sekunnissa. Huippunopeus on 134 km/t.

Humberia toi Suomeen Autola Oy. Vuonna 1958 Hawkin hinta oli Suomessa 1.310.000 markkaa ja 1959 1.225.000 markkaa. Vuoden 1958 kalliimpi hinta johtui ylimääräisestä tilapäisestä autontuontiverosta, jota oli hinnassa 210.000 markan edestä.

## Mitat

## Lähteet
Karl Marx -seura

**Karl Marx -seura ry** on suomalainen, keväällä 1997 perustettu yhdistys, jonka tarkoituksena on edistää Karl Marxin tieteellisen ja filosofisen perinnön tutkimista, kehittelyä ja siitä käytävää kriittistä keskustelua. Seuran puheenjohtaja on Vesa Oittinen.

Seura haluaa tuoda yhteen dialektisen ajattelutradition ongelmista sekä vaihtoehtoisista yhteiskunta- ja taloustieteellisistä teorioista kiinnostuneita ihmisiä. Seuralla ei ole puoluepoliittisia kytkentöjä eikä se edellytä jäseniltään mitään maailmankatsomuksellista sitoutumista. Seuran toimintaan kuuluu muun muassa tieteellisten ja tiedettä popularisoivien seminaarien järjestäminen, julkaisutoiminta sekä yhteydenpito muihin koti- ja ulkomaisiin yhdistyksiin, erityisesti tieteellisiin seuroihin.

Seura on järjestänyt yksin tai yhteistyössä muiden yhdistysten kanssa seminaareja ja keskustelutilaisuuksia muun muassa reaalisosialismin romahduksesta, Evald Iljenkovin filosofiasta, Raoul Palmgreninsta ja suomalaisesta vasemmistoälymystöstä, Eduard Bernsteinin ajankohtaisuudesta, Bertolt Brechtistä, Forssan kokouksesta, Venäjästä, Marxin luontokäsityksestä ja uusliberalismista.

Seura tukee kansainvälistä *Historisch-Kritisches Wörterbuch des Marxismus* -projektia ja sillä on kontaktiverkosto Marx- ja marxismin tutkimusta harjoittaviin instituutioihin eri puolilla maailmaa. Karl Marx- seura on Tieteellisten seurain valtuuskunnan (TSV) jäsen vuodesta 2009 alkaen. Syksyllä 2011 seurassa oli noin 150 jäsentä, joista suuri osa tutkija- ja yliopistomaailmasta.

## Katso myös
* Marxilaisen yhteiskuntatieteen seura

## Lähteet

## Aiheesta muualla
* Karl Marx -seuran kotisivut
* Karl Marx -seuran facebook sivut
Jenny Danielsson

**Jenny-Julia Danielsson**  (s. 30. elokuuta 1994) on suomalainen jalkapalloilija, joka pystyy pelaamaan sekä hyökkäävän keskikenttäpelaajan että hyökkääjän roolissa. Danielsson edustaa ruotsalaisseura AIK:ta. Maaliskuun 2021 loppuun mennessä hän on pelannut 27 naisten maaottelua ja tehnyt niissä kuusi maalia.

Danielssonin kasvattajaseura on espoolainen HooGee. Hän nousi FC Hongan naisten liigajoukkueeseen kaudella 2011. Kaudella 2012 hän pelasi myös Naisten Ykkösen FC Viikingeissä. Läpimurtonsa Danielsson teki kaudella 2013, jolloin hän pelasi 19 liigaottelussa.Hänen joukkueensa oli Naisten Liigan espoolainen FC Honka. Vuonna 2016 hän pelasi Ruotsin Damallsvenskanin Kristianstads DFF:ssä ja alkuvuoden 2017 espanjalaisessa Sporting de Huelvassa. Sittemmin hän on edustanut Suomessa Åland Unitedia ja Ruotsissa Kungsbackaa ennen siirtymistään kaudeksi 2020 AIK:hon.

Danielsson kuului Suomen nuorten maajoukkueeseen vuoden 2014 naisten alle 20-vuotiaiden maailmanmestaruuskilpailuissa. Hän on osa Suomen naisten maajoukkuetta syyskuussa 2015 alkaneissa EM-karsinnoissa ja teki A-maajoukkuedebyyttinsä karsintojen avausottelussa Montenegroa vastaan. Toisen maaottelunsa hän pelasi lokakuussa 2015 EM-karsintaottelussa Espanjaa vastaan. Maaliskuussa 2016 hän pelasi Kypros Cupissa kolme maaottelua ja teki ensimmäisen maaottelumaalinsa ottelussa Tšekkiä vastaan. Vuonna 2016 hän pelasi viisi EM-karsintaottelua ja teki maalin Montenegroa ja Irlantia vastaan. Vuonna 2017 hän teki tammikuussa kaksi maalia Venäjää vastaan ja syyskuussa yhden maalin Portugalia vastaan.

## Lähteet

## Aiheesta muualla
* Jenny Danielsson Palloliiton sivustolla 
* Jenny Danielsson Euroopan jalkapalloliiton sivustolla 
* Jenny Danielsson Kansainvälisen jalkapalloliiton sivustolla
Samoded

**Samoded** () on maaseututaajama ja maalaiskunta Arkangelin alueen Plesetskin piirissä Venäjällä. Taajama on kunnan ainoa asutuskeskus. Se sijaitsee Jemtsan sivujoen Vaimugan varrella 100 kilometriä Plesetskistä pohjoiseen. Asukkaita on 1&nbsp;500 henkeä (vuonna 2012).

## Maantiede ja asutus
Samodedin kunnan pinta-ala on 1&nbsp;105,35 neliökilometriä. Se rajoittuu etelässä Plesetskin piirin Obozerskin ja pohjoisessa Holmogorskojen kuntiin sekä idässä Arkangelin alueen Holmogoryn ja lännessä Onegan piireihin. Pinta-alasta 97,8 % on metsää.

Kunnan alueella virtaavat Vaimuga, Kjama, Kenga ja Levaška -joet. Suurin järvi on Kengozero. Seudulla on paljon soita ja karsti-ilmiöitä. Hyötykaivannaisiin kuuluvat hiekka ja sora. Kunnassa sijaitsee suuri osa Permilovon rauhoitusalueesta.

**Taajaman asukasluvun kehitys**

## Historia
Paikkakunta on saanut alkunsa vuonna 1926 perustetusta sahan työläisasutuksesta. Sen nimenä oli aluksi Permilovo. Myöhemmin se nimettiin Venäjän sisällissotaan osallistuneen Grigori Samodedin mukaan. Samodedillä oli kaupunkimaisen taajaman status vuoteen 2013 saakka.

## Liikenne, talous ja palvelut
Samodedin kautta kulkee Obozerskin ja Arkangelin välinen rautatie, jolla on Permilovon asema. Taajama sijaitsee myös Arkangelin ja Kargopolin välisen asfaltoidun maantien varrella. Sieltä on linja-autoyhteys Plesetskiin. Samodedin kautta kulkevat myös kaukoliikenteen linja-autot.

Kunnan pääelinkeinot ovat puunhankinta ja -jalostus sekä liikenne. Maataloutta edustavat yksityiset palstaviljelmät.

Taajaman palveluihin kuuluvat lastentarha, keskikoulu, kerhotalo, kirjasto, pieni poliklinikka ja joukko kauppoja.

## Lähteet

## Aiheesta muualla
* Samodedin kunta Plesetskin piirin sivustolla
Robert Broberg

**Robert Zero Karl Oskar Broberg** (alk. *Robert Karl Oskar Broberg*, 2. heinäkuuta 1940 Råsunda – 21. heinäkuuta 2015 Tukholma) oli ruotsalainen laulaja-lauluntekijä, muusikko ja koomikko. Hänet tunnettiin Suomessa erityisesti 1960- ja 1970-lukujen vaihteen humoristisista lauluistaan kuten ”Carola” ja ”Uppblåsbara Barbara”. Uransa alussa hän esiintyi nimellä **Robban Broberg**, sitten vuosina 1968–1974 nimellä **Karl-Oskar**, vuosina 1974–1982 nimellä **Zero** ja sen jälkeen omalla nimellään Robert Broberg.

Broberg opiskeli kuvanveistoa Tukholman Konstfack-taidekorkeakoulussa ja harrasti samalla aktiivisesti musiikkia. Hän oli mukana television viihdeohjelmassa *Hylands hörna* ja vuonna 1965 pääsi esiintymään Gröna Lundin huvipuiston revyyseen. Hänen debyyttisinglensä ”Maria Therese” nousi Svensktoppen-listaykköseksi 1967. Hänen muita tunnettuja levytyksiään ovat ”Det som göms i snö”, ”Jag måste hejda mig” ja ”Båtlåt”.

Vuonna 1968 sai ensi-iltansa Brobergin käsikirjoittama ja ohjaama komediaelokuva *Längta efter kärlek*. Talvella 1968 Broberg näytteli Vaasan ruotsinkielisessä Wasa Teaterissa parissakin näytelmässä. 1970-luvulla Robert Broberg teki Ruotsin televisiolle viihde- ja lastenohjelmia. Lasse Hallströmin ohjaama *Tjejjer* edusti vuonna 1970 Ruotsia Kultainen ruusu -kilpailussa Sveitsin Montreux’ssä. 1970-luvun lopulla Broberg ajautui urallaan umpikujaan ja asui joitakin vuosia New Yorkissa. 1980-luvulla hän palasi estradeille ja teki useita yhden miehen show-esityksiä Gröna Lundiin.

Vuonna 1989 Brobergille myönnettiin Povel Ramelin alkuunpanema Karamelodiktstipendiet. Vuonna 1991 Robert Broberg teki juhlakiertueen, joka päättyi kahteen loppuunmyytyyn iltaan Tukholman Globenissa.

Broberg kärsi vanhemmiten Parkinsonin taudin harvinaisesta muodosta ja oli pari viime vuottaan puhekyvytön. Hän kuoli 75 vuoden iässä heinäkuussa 2015.

## Musiikkialbumit
*1966: *Helrobban blandar och ger*
*1967: *7 bitar Robban + 7 bitar Broberg*
*1968: *Robbans Skiffle Group – Jubileums-skiffle*
*1968: *Längta efter kärlek - sånger ur filmen*
*1969: *Tjejjer*
*1970: *The Pling & Plong Show*
*1971: *En typiskt rund LP med hål i mitten*
*1972: *Jag letar efter mej själv*
*1974: *Vem är det som bromsar & vem är det som skjuter på?*
*1978: *Tolv sånger på amerikanska*
*1979: *Motsättningar*
*1979: *De 20 mest önskade*
*1980: *Kvinna eller man*
*1981: *Am I Your New Toy*
*1983: *Upp igen*
*1984: *Raket*
*1987: *Windshieldwipers*
*1988: *Morot*
*1989: *Flygeltur*
*1990: *Höjdare*
*1993: *Målarock*
*1996: *Dubbelsångare*
*1997: *Robert Bro-berg & dalbana*
*1999: *Robert Brobergs nya universrum*
*2001: *Nära*
*2004: *Gilla Läget – med Robert Broberg ”live”!*
*2007: *Bästa*
*2007: *Tolv sånger på amerikanska*

## Lähteet

## Aiheesta muualla
*Muistokirjoitus Dagens Nyheterissä 
*Ylen radiotoimittaja Kjell Ekholm kertoo Brobergin urasta (audio, 6 min)
Karl Ossian Wichmann

**Karl Ossian Wichmann** (28. tammikuuta 1864 Helsinki – 1. toukokuuta 1918 Porvoo) oli suomalainen kuuromykkäinkoulun johtaja ja Suomen ensimmäisen kuuromykkäin lehden perustaja.

Wichmannin vanhemmat olivat apteekkari Johan Valentin Wichmann ja Teresia Sofia Vilhelmina Granstedt. Hän pääsi ylioppilaaksi Oulun ruotsalaisesta lyseosta 1885 ja valmistui Helsingin yliopistosta filosofian kandidaatiksi 1890.

Wichmann toimi luonnontieteen opettajana Porvoon lyseossa 1890–1892. Hän ryhtyi sitten kuuromykkäin opettajaksi ja oli aluksi vt. opettajana Kuopion kuuromykkäinkoulussa 1893–1895 ja sitten kuuromykkäinkoulun johtajana Mikkelissä 1895–1896 ja Porvoossa 1896–1918.

Wichmann perusti Kuuromykkäin lehden 1890 ja vastaavan ruotsinkielisen Tidskrift för döfstumma-lehden 1897. Hän toimitti molempia lehtiä joitakin vuosia. Wichmann oli myös Borgåbladet-lehden toimittajana 1892–1893 ja 1896–1907. Hän oli Porvoon kaupunginvaltuuston jäsen 1901–1902 ja valtuuston sihteeri vuodesta 1909 alkaen. Wichmann toimi myös pohjoismaisten aistisviallisasioiden kokousten sihteerinä Tukholmassa 1903 ja Helsingissä 1912.

Wichmann oli naimisissa vuodesta 1894 Olivia Johanna Tojkanderin kanssa.

## Teoksia
Nimellä *Ossian Wichmann*:
* *Enskild vård om döfstumma*. Helsingfors 1893
* *Några ord om åskådningsundervisningen i döfstumskolan*. Kuopio 1893
* *Delningsspörsmålet inom Finlands döfstumsskola*. Kuopio 1894
* *Borgå : resehandbok*. Borgå 1901
* *Vägvisare i Lojo*. Bidrag till Lojo sockenbeskrifning 6. Hembygdsforskningens vänner i Lojo, Borgå 1901 (Teos pdf-tiedostona Doria Kansalliskirjasto)

## Käännöksiä
* D. Hirsch : *Om uppfostran af döfstumma, råd till föräldrar, lärare och målsmän* ; öfversättning från tyskan af Ossian Wichmann. Kuopio 1894

## Lähteet